作者:王泳祖
標題:風流子
內容:東風長是客，簾櫳靜、燕子一雙飛。看花塢日高，翠陰護曉，柳塘風細，綠漲浮漪。腸斷處，渭城春樹遠，江國暮雲低。芳徑聽鶯，暗驚心事，畫簷聞鵲，試卜歸期。小樓凝佇地，疏窗下，幾度對說相思。記得菱花交照，素手曾攜。有新恨兩眉，向誰說破，芳心一點，惟我偏知。休為多情瘦卻，重有來時。